Top 10 Wedding Planners in Udaipur - Best Wedding Organisers in Udaipur - Rajasthan
YP HOME Udaipur Wedding Planners Wie betaal vir wat in die huis - Jou Geld | Solidariteit WêreldJou Geld | Solidariteit Wêreld
Tuis › Artikels › Wie betaal vir wat in die huis
Wie betaal vir wat in die huis
Die beste tyd in jou huwelik om geldsake te bespreek, is lank voor julle voor die kansel staan. Finansiële stres is een van die faktore wat baie huwelike laat verkrummel. Ongelukkig is dit nie moontlik om net op liefde en koue water te oorleef nie. Dit is egter nooit te laat om die manier waarop julle jul geld verdeel of bestuur aan te pas nie, of julle nou verloof is, of al dertig jaar getroud is.
Daar is nie 'n regte of 'n verkeerde manier om die uitgawes te verdeel nie. Die sleutel is om wel daaroor te praat, en dan te besluit wat die beste vir julle albei gaan werk.
Die meeste paartjies verkies om elkeen sy/haar eie bankrekening en kredietkaarte te hê, en dan die groot huishoudelike uitgawes, soos die verbandkostes en munisipale rekening, gelykop te verdeel. Die man kan byvoorbeeld alles self betaal nadat sy vrou die helfte van die bedrag in sy rekening inbetaal het. Maak seker dat julle goed vooruit beplan. In huishoudings waar albei gades min of meer dieselfde inkomste het, sal dit sin maak om gemeenskaplike uitgawes 50/50 te verdeel. Dit raak egter meer gekompliseerd wanneer die een baie meer as die ander een verdien, maar steeds 'n 50/50 verdeling wil hê. Maak ook seker dat jy nie met onnodige uitgawes die gesamentlike rekening opstoot, en sodoende jou gade dwing om dan meer te moet betaal as wat nodig sou wees nie. Bedagsaamheid is belangrik, en kommunikasie is weereens die sleutel.
'n Ander manier om die gesin se finansies te bestuur is om alles saam te gooi in een rekening. Elkeen kry sy eie bankkaart, en alles word uit die een rekening betaal en aangekoop. Hierdie manier maak die begrotingsproses makliker. Julle sal presies kan sien wat elkeen spandeer, en sal moet seker maak dat julle enige buitengewone uitgawes bespreek. Hierdie metode sal egter net werk as julle albei dieselfde idees het oor wat prioriteitsuitgawes is, en wat nie belangrik is nie.
Nog 'n manier om die finansies te verdeel is om drie bankrekeninge te hê: myne, joune, en ons s’n. Besluit watter onkostes moet uit die gesamentlike rekening betaal word. Praat oor die bedrag wat elkeen maandeliks in hierdie rekening moet inbetaal. Hierdie bedrag kan 50/50 verdeel word, of in gevalle waar die een eggenoot baie meer as die ander een verdien, kan die verdeling tot byvoorbeeld 70/30 aangepas word. Hierdie manier hou die begrotingsproses eenvoudig, en sorg ook vir onafhanklikheid en privaatheid.
In huishoudings waar slegs een eggenoot werk, of waar een minder as die ander een verdien, kan die hoof broodwinner sy of haar maat 'n toelae betaal. Hierdie toelae kan vir sekere maandelikse uitgawes wees, soos huur of kos, of kan net 'n bedrag vir persoonlike uitgawes wees. Besluit op 'n bedrag en sisteem wat julle albei pas. Hierdie toelae moet egter nie as 'n guns gesien word nie. Die eggenoot mag dalk 'n kleiner of geen inkomste inbring, maar werk ook vir die gesin deur byvoorbeeld die huis te bestuur en vir die kinders te sorg.
Op die ou end is julle in 'n vennootskap wat met liefde en opoffering bestuur moet word. Probeer altyd om onselfsugtig na mekaar se belange om te sien wanneer julle finansiële besluite neem, en pas selfbeheer toe wanneer dit by besteding kom.